**Informatīvais ziņojums “Par Ministru kabineta 2015.gada 26.maija sēdes protokollēmuma Nr.26 45.§ “Likumprojekts “Par Latvijas Republikas, Ziemeļatlantijas līguma organizācijas Sabiedroto spēku Augstākās virspavēlniecības Eiropā un Sabiedroto spēku Augstākās virspavēlniecības Transformācijas komandiera štāba nolīgumu, ar kuru papildina Parīzes protokolu”” 9.punktā dotā uzdevuma izpildi”**

Ar Ministru kabineta 2015.gada 26.maija sēdes protokollēmuma Nr.26 45.§ (turpmāk – MK sēdes protokollēmums Nr.26 45§) 9.punktu Finanšu ministrijai sadarbībā ar Aizsardzības ministriju uzdots sagatavot un līdz 2015.gada 1.septembrim iesniegt izskatīšanai Ministru kabinetā grozījumus Ministru kabineta 2012.gada 18.decembra noteikumos Nr.908 “Kārtība, kādā piemēro pievienotās vērtības nodokļa 0 procentu likmi preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm” (turpmāk – MK noteikumi Nr.908), lai nodrošinātu Latvijas Republikas, Ziemeļatlantijas līguma organizācijas Sabiedroto spēku Augstākās virspavēlniecības Eiropā un Sabiedroto Spēku Augstākās virspavēlniecības Transformācijas komandiera štāba nolīguma, ar kuru papildina Parīzes protokolu, (turpmāk – Parīzes protokola papildu nolīgums) 17.panta ceturtajā daļā minēto nodokļu atbrīvojuma piemērošanu. Savukārt ar MK sēdes protokollēmuma Nr.26 45§ 8.punktu tika uzdots Aizsardzības ministrijai līdz 2015.gada 1.jūlijam iesniegt Finanšu ministrijā informāciju, kā tiks nodrošināts nolīguma 17.panta ceturtajā daļā minēto vietu darbs Latvijas Republikā.

Ar Ministru kabineta 2015.gada 6.oktobra sēdes protokollēmuma Nr.53 52.§ 2.punktu tika pagarināts MK sēdes protokollēmuma Nr.26 45§ 8.punktā dotā uzdevuma izpildes termiņš līdz 2015.gada 31.oktobrim un 9.punktā dotā uzdevuma izpildes termiņu līdz 2015.gada 30.decembrim.

Pagarināt MK sēdes protokollēmuma Nr.26 45§ 8. un 9.punktā doto uzdevumu termiņus tika rosināts, jo Aizsardzības ministrija ar 2015.gada 1.septembra vēstuli Nr.MV-N/2035 sniedza informāciju, ka līdz 2015.gada 31.oktobrim darbību būs uzsākusi Ziemeļvalstu līguma organizācijas (NATO) Spēku Integrācijas vienība, un Aizsardzības ministrija spēs sniegt nepieciešamo papildu informāciju Finanšu ministrijai par Sabiedroto spēku štāba darbības praktisko pusi, kas precīzāk ļaus izstrādāt normatīvajos aktos nepieciešamos grozījumus.

Finanšu ministrija, ņemot vērā to, ka ir nepieciešami grozījumi arī Pievienotās vērtības nodokļa likumā, lai ieviestu tiešo atbrīvojumu no pievienotās vērtības nodokļa, t.i., piemērotu pievienotās vērtības nodokļa 0 procentu likmi iegādātajām precēm un saņemtajiem pakalpojumiem Sabiedroto spēku štāba ēdnīcā (veikalā) uzreiz iegādājoties preces un saņemot pakalpojumus, plānoja, ka Aizsardzības ministrija papildu informāciju sniegs līdz 2015.gada 31.oktobrim. Saņemot šo informāciju minētajā termiņā, Finanšu ministrija būtu varējusi iesniegt priekšlikumus grozījumiem Pievienotās vērtības nodokļa likumā likumprojektā, kas tika virzīts likumprojekta “Par valsts budžetu 2016.gadam” pavadošo likumprojektu paketē (likumprojekts “Grozījumi Pievienotās vērtības nodokļa likumā” (372/Lp12)). Tā kā šim likumprojektam priekšlikumu iesniegšanas termiņš Saeimā bija 2015.gada 6.novembris, bet informācija no Aizsardzības ministrijas tika saņemta tikai ar 2015.gada 9.novembra vēstuli, Finanšu ministrija nevarēja iesniegt priekšlikumus grozījumiem Pievienotās vērtības nodokļa likumā, lai ar 2016.gada 1.janvāri ieviestu minēto tiešo atbrīvojumu no pievienotās vērtības nodokļa Sabiedroto spēku štāba ēdnīcā (veikalā) piegādātajām precēm un sniegtajiem pakalpojumiem.

Lai ieviestu tiešo atbrīvojumu no pievienotās vērtības nodokļa un atbrīvojuma no akcīzes nodokļa preču piegādēm un pakalpojumiem tos iegādājoties Sabiedroto spēku štāba ēdnīcā (veikalā), ir nepieciešams veikt grozījumus Pievienotās vērtības nodokļa likumā, likumā “Par akcīzes nodokli” un MK noteikumos Nr.908.

Lai virzītos uz mērķi samazināt normatīvo aktu skaitu Latvijas Republikā, Finanšu ministrija uzskata, ka ir lietderīgi arī grozījumus minētajos tiesību aktos, lai ieviestu tiešo atbrīvojumu no pievienotās vērtības nodokļa un atbrīvojuma no akcīzes nodokļa preču piegādēm un pakalpojumiem, tos piegādājot Sabiedroto spēku štāba ēdnīcā (veikalā), virzīt kopā ar citiem plānotajiem grozījumiem vispārējā kārtībā, tādējādi gadījumā grozījumi stātos spēkā ar 2017.gada 1.janvāri.

Par minēto Finanšu ministrija ar 2015.gada 14.decembra vēstuli Nr.5-03/6608 informēja arī Aizsardzības ministrija un Ārlietu ministriju. Atbildot uz šo Finanšu ministrijas vēstuli, Aizsardzības ministrija ar 2016.gada 8.februāra vēstuli Nr.MV-N/258 informēja, ka visas Parīzes protokola papildu nolīguma puses ir šo nolīgumu parakstījušas un atbilstoši Parīzes protokola papildu nolīguma 34.pantam Aizsardzības ministrija drīzākajā laikā saņems attiecīgos paziņojumus ar informāciju par parakstītāju pušu iekšējo procedūru pabeigšanu. Informējot, ka starptautiska militārā štāba statuss ir piešķirts Rīgā izvietotajai NATO Spēku integrācijas vienībai un NATO Stratēģiskās komunikācijas izcilības centram. Saskaņā ar NATO Spēku integrācijas vienības sniegto informāciju no tā ārvalstu komandētā personāla 20 štata vietām ir aizpildītas 14, savukārt NATO Stratēģiskās komunikācijas centrā darbojas 10 ārvalstu personas, kas norīkotas darbam Latvijā.

Saskaņā ar Parīzes protokola papildu nolīguma 10.panta trešo daļu Latvijas Republika iekļauj jebkādu Sabiedroto spēku štābu, kas ir izveidots tās teritorijā Latvijas Republikā pārstāvēto starptautisko organizāciju reģistrā. Tādējādi tiklīdz Sabiedroto spēku štābs ir iekļauts Latvijas Republikā pārstāvēto starptautisko organizāciju reģistrā, tam kā starptautiskai organizācijai un tādējādi arī tās darbiniekiem ir tiesības iegādāties preces un saņemt pakalpojumus Latvijas Republikas teritorijā ar pievienotās vērtības nodokļa 0 procentu likmi un akcīzes nodokļa atbrīvojumu saskaņā ar spēkā esošo regulējumu Pievienotās vērtības nodokļa likuma 50.pantā un likuma “Par akcīzes nodokli” 20.panta pirmajā daļā MK noteikumos Nr.908 noteiktajā kārtībā. Jau šobrīd Ārlietu ministrijas mājas lapā ir iegūstama informācija, ka NATO Stratēģiskās komunikācijas izcilības centrs ir Latvijas Republikā reģistrēta starptautiska organizācija,[[1]](#footnote-1) tādējādi tas un tā darbinieki var iegādāties preces un saņemt pakalpojumus ar pievienotās vērtības nodokļa 0 procentu likmi un atbrīvojumu no akcīzes nodokļa atbilstoši minētajos normatīvos aktos noteiktajam. Līdz ar to līdz grozījumu spēkā stāšanās Latvijas normatīvajos aktos pievienotās vērtības nodokļa un akcīzes nodokļa jomā nav iespējams piemērot pievienotās vērtības nodokļa 0 procentu likmi tieši un akcīzes nodokļa atbrīvojumu, piegādājot preces un sniedzot pakalpojumus Sabiedroto spēku štāba locekļiem un viņu apgādājamiem Sabiedroto spēku štāba ēdnīcā (veikalā).

Tai pat laikā vēršam uzmanību, ka līdz tiks veikti grozījumi Pievienotās vērtības nodokļa likumā, likumā “Par akcīzes nodokli” un MK noteikumos Nr.908, Sabiedroto spēku štāba personāla locekļiem un viņu apgādājamiem ir atmaksājams samaksātais pievienotās vērtības nodoklis un akcīzes nodoklis par Sabiedroto spēku štāba ēdnīcā (veikalā) iegādātajām precēm un saņemtajiem pakalpojumiem MK noteikumos Nr.908 noteiktajā kārtībā un atbilstoši nosacījumiem, kas piemērojami Latvijas Republikā reģistrētām starptautiskajām organizācijām un to darbiniekiem.

Starptautiskā līguma nosacījumu īstenošana ir svarīga un ir nepieciešams izstrādāt grozījumus normatīvajos aktos pievienotās vērtības nodokļa un akcīzes nodokļa jomā, lai ieviestu tiešo atbrīvojumu no pievienotās vērtības nodokļa un atbrīvojuma no akcīzes nodokļa preču piegādēm un pakalpojumiem, tos piegādājot Sabiedroto spēku štāba ēdnīcā (veikalā). Ņemot vērā to, ka ir nepieciešama vispusīgi izvērtētas kārtības izstrāde, iesaistot gan Aizsardzības ministriju, gan Ārlietu ministriju, ir nepieciešams pagarināt MK sēdes protokollēmuma Nr.26 45.§ 9.punktā dotā uzdevuma izpildes termiņu līdz 2016.gada 30.decembrim.

Finanšu ministra vietā –

labklājības ministrs J.Reirs

11.04.2016 16:48

1001

Kuhaļska

67083849; Jelena.Kuhalska@fm.gov.lv

1. <http://www.mfa.gov.lv/vestniecibas-un-parstavniecibas/diplomatiskas-parstavniecibas-starptautiskajas-organizacijas?latvian=0> [↑](#footnote-ref-1)